น้ำมูลที่จังหวัดอุบลราชธานี ยังระบายได้ดี บูรณาการกับจังหวัดต้นน้ำ ไม่ให้น้ำมูลและน้ำชี มีผลกระทบกับจังหวัดปลายน้ำ
นายจักริน ประเสริฐสุวรรณ ผู้อำนวยการสำนักงานชลประทานที่ 7 เปิดเผยถึงสถานการณ์น้ำในพื้นที่จังหวัดอุบลราชธานี ในขณะนี้ว่า ยังไม่ต้องกังวลว่าจะเกิดอุทกภัยเหมือนปี 2562  เพราะปริมาณน้ำมูลที่สะพานเสรีประชาธิปไตย อำเภอเมืองอุบลราชธานี ถือว่าอยู่ในเกณฑ์ปกติ  ขณะที่เขื่อนปากมูลได้เปิดบานประตูระบายน้ำจนสุดทั้ง 8 บาน นอกจากนี้ ได้ติดตั้งเครื่องสูบน้ำขนาดใหญ่ ระบายน้ำที่เอ่อท่วมบางชุมชนในพื้นที่ลุ่มต่ำ ผู้อำนวยการสำนักงานชลประทานที่ 7 กล่าวเพิ่มเติมว่า ได้มีการเฝ้าระวังปริมาณน้ำจากจังหวัดชัยภูมิและนครราชสีมา โดยบูรณาการกับจังหวัดต้นน้ำบริหารจัดการในรูปแบบจราจรทางน้ำ เพื่อลดผลกระทบกับจังหวัดปลายน้ำ อย่างไรก็ตาม ได้มีการเตรียมกำลังพลพร้อมอุปกรณ์ ช่วยเหลือประชาชน ซึ่งผู้ประสบภัยแจ้งขอรับการช่วยเหลือได้ที่ โทร 1460 สายด่วนกรมชลประทานได้ตลอด 24 ชั่วโมง